”Välikäsistä ei ole nyt hyötyä” – koronakriisistä kärsivät ravintoloitsijat perustavat omia tilauspalveluja

Jopa Michelin-ravintolat alkavat myydä noutoruokaa.

Se tapahtui miltei yhdessä yössä. Ravintola-alan työvoimapula vaihtui koronaepidemian takia konkurssiuhkaan, lomautuksiin ja työttömyyteen.

Aiemmin vain paikan päällä ruokaa tarjonneet ravintolat joutuivat uuteen tilanteeseen, kun hallitus määräsi ravintolat suljettavaksi ja salli ainoastaan ulosmyynnin. Muutoksessa moni ravintola on liittynyt vakiintuneiden tilaus- ja kuljetuspalveluiden listoille, mutta osa on nähnyt tilanteessa mahdollisuuden uuteen liiketoimintaan. Esimerkiksi HOK-Elanto alkaa Helsingissä toimittaa ravintoloidensa annoksia Syökotona.fi-pavelun kautta ja aikoo lajentaa palvelun myöhemmin muualle Suomeen.